ΚΑΝΟΝΙΣΜΟΣ (ΕΟΚ) αριθ. 3429/92 ΤΗΣ ΕΠΙΤΡΟΠΗΣ της 27ης Νοεμβρίου 1992 για την τροποποίηση του κανονισμού (ΕΟΚ) αριθ. 3698/91 όσον αφορά την πώληση σε προκαθορισμένες τιμές μη μεταποιημένων σταφίδων στις βιομηχανίες αποστάξεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1569/92 (2), και ιδίως το άρθρο 8 παράγραφος 7,

τον κανονισμό (ΕΟΚ) αριθ. 1206/90 του Συμβουλίου της 7ης Μαΐου 1990 για τον καθορισμό των γενικών κανόνων του καθεστώτος ενισχύσεως στην παραγωγή στον τομέα των μεταποιημένων οπωροκηπευτικών (3), όπως τροποποιήθηκε από τον κανονισμό (ΕΟΚ) αριθ. 2202/90 (4), και ιδίως το άρθρο 6 παράγραφος 2,

Εκτιμώντας:

ότι το άρθρο 6 παράγραφος 2 του κανονισμού (ΕΟΚ) αριθ. 626/85 της Επιτροπής της 12ης Μαρτίου 1985 σχετικά με την αγορά, την πώληση και την αποθεματοποίηση από τους οργανισμούς αποθεματοποιήσεως μη μεταποιημένων σταφίδων και ξηρών σύκων (5), όπως τροποποιήθηκε τελευταία από τον κανονισμό (ΕΟΚ) αριθ. 3601/90 (6), θεσπίζει ότι τα προϊόντα που προορίζονται για ειδικές χρήσεις πωλούνται σε προκαθορισμένες τιμές ή με διαγωνισμό-

ότι στον κανονισμό (ΕΟΚ) αριθ. 913/89 της Επιτροπής της 10ης Απριλίου 1989 σχετικά με την πώληση, από τους οργανισμούς αποθεματοποιήσεως, μη μεταποιημένων σταφίδων για την παρασκευή αλκοόλης (7) προβλέπεται η δυνατότητα πωλήσεως στις βιομηχανίες αποστάξεως μη μεταποιημένων σταφίδων σε προκαθορισμένες τιμές-

ότι από τον κανονισμό (ΕΟΚ) αριθ. 3698/91 της Επιτροπής (8) έχουν καθοριστεί αφενός μεν οι τιμές πωλήσεως των σταφίδων στις βιομηχανίες αποστάξεως έτσι ώστε να αποφευχθεί οποιαδήποτε διατάραξη της κοινοτικής αγοράς αλκοόλης και αλκοολούχων και αφετέρου η εγγύηση μεταποιήσεως, που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 913/89, συναρτήσει της διαφοράς μεταξύ της συνήθους τιμής της αγοράς των σταφίδων και της τιμής πωλήσεως για απόσταξη- ότι λόγω της ποιοτικής αλλοιώσεως των σταφίδων μετά από μακρόχρονη διατήρηση πρέπει να μειωθούν οι τιμές και η εγγύηση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 3698/91 αντικαθίσταται από το ακόλουθο κείμενο:

"Άρθρο 1

1. Οι ελληνικοί οργανισμοί αποθεματοποιήσεως που παρατίθενται στο παράρτημα προβαίνουν στην πώληση, κατά ανώτατο όριο, 15 000 τόνων σουλτανίνας συγκομιδής 1989, σύμφωνα με τις διατάξεις των κανονισμών (ΕΟΚ) αριθ. 626/85 και (ΕΟΚ) αριθ. 913/89, σε τιμή 7 Ecu ανά 100 χιλιόγραμμα καθαρού βάρους.

2. Η εγγύηση μεταποιήσεως που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 913/89 καθορίζεται σε 5 Ecu ανά 100 χιλιόγραμμα καθαρού βάρους."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1. (2) ΕΕ αριθ. L 166 της 20. 6. 1992, σ. 5. (3) ΕΕ αριθ. L 119 της 11. 5. 1990, σ. 74. (4) ΕΕ αριθ. L 201 της 31. 7. 1990, σ. 4. (5) ΕΕ αριθ. L 72 της 13. 3. 1985, σ. 7. (6) ΕΕ αριθ. L 350 της 14. 12. 1990, σ. 54. (7) ΕΕ αριθ. L 97 της 11. 4. 1989, σ. 5. (8) ΕΕ αριθ. L 350 της 19. 12. 1991, σ. 29.